Yelli-s-nni teqqim la teẓẓad tissirt, tcennu, netta yettarra-as-d s ccna. Tenna-as: « A mqidec, tessneḍ ad tecnuḍ? » yenna-as: « Lukan ad nerseɣ, akem-ɛiwneɣ ɣer tessirt, ad teẓreḍ akken sneɣ ad cnuɣ! » Dɣa tessers-it-id, yenna-as: « I lmus is ara yi-tezluḍ yeqḍeɛ neɣ ala?» Tennaas: «Yeqḍeɛ.» yenna-as: « Awi-d ihi ad as-rnuɣ leqḍiɛ i wakken ur tettɛettibeḍ ara mi ara yitezluḍ.» Yeṭṭef lmus-nni, yekkes-as-d abḍan-nni-ines, yessew-it. Yemma jida tewweḍ-d nettat d temdukal-is, tenna-as: «A ɛica, tezliḍ mqidec? Tesewweṭ-id? » Tenna-as: « Ihegga imensi, yewwa a yemma, kullec yewǧed! » Tɛemmer-d aksum ɣer tbaqit; teffeɣ-d ɣer beṛṛa ad d-teffi aman. akken i tewweḍ ɣer beṛṛa, Ɛica yuɣal-d d Mqidec: yekkes-d abḍan n ɛica; iwet yemma jida yis s axxam, yenna-as: « A tamesqaṭ! teččiḍ aksum n yelli-m ɛica!» Dɣa netta yeṭṭef-itt d tarwela, yerwel ɣer ṣṣraya-s yekcem ɣer din.